
Nepaisant idealizuotų mokytojo ir besimokančiojo sąveikos apibudinimų, abu subjektai ir jų veiksmai gali būti apibudinti galios santykių bei tokią konsteliaciją įgalinančių kultūros normų sąvokomis. Pavaldumo santykiuose esančio subjekto (studento) intencijos ir veiksmai grindžiami maksimalios naudos siekimo logika. Ieškoma efektyviausių būdų pasiekti kultūriškai institucionalizuotą simbolinę žymę (egzamino pažymį, diplomą, sertifikatą), kuria vėliau disponuos kaip reikšmingu galios resursu. Šios veiksmo logikos išdavoje dėstytojas dažnai tampa intensyvios psichologinės ir socialinės manipuliacijos objektu. 

Galią turintis subjektas (dėstytojas) savo veiksmus tokioje situacijoje struktūruoja atsižvelgdamas į akademinės bendruomenės vertybes ir etosą. Esamos galios pozicijos išsaugojimas nėra operatyvinės dienotvarkės siekis, kylantis iš tokios sąveikos situacijos. Tačiau iškilus konfliktinei situacijai, kada studentiškas racionalumas pažeidžia nedeklaruojamas akademinės bendruomenės normas ar vertybes, sąveikoje raudona linija išryškėja socialinės galios dimensija. Vakarietiškos kultūros įgalintas noras dominuoti (bei nepasiduoti dominavimui) priverčia abu sąveikos subjektus imtis savų veiksmo strategijų.
Pranešimu siekiama aptarti studentiško racionalumo ir dėstytojo vertybinės pozicijos koliziją, konfliktines situacijas (plagiatas ir seksualinis priekabiavimas) bei jų kontrolės būdus.
